पपुवा न्यु गिनीमाथि नेपालको दबाब
नेपालले आईसीसी क्रिकेट विश्वकप लिग २ क्रिकेटमा पपुवा न्यु गिनीविरूद्ध कसिलो बलिङ गरेको छ । नेपालले टस जितेपछि ब्याटिङमा आएको पपुवा न्यु गिनीले ३० ओभरमा ९७ रन बनाउँदा ४ विकेट गुमाइसकेको छ । 
काठमाडौँ — नेपालले आईसीसी क्रिकेट विश्वकप लिग २ क्रिकेटमा पपुवा न्यु गिनीविरूद्ध कसिलो बलिङ गरेको छ । नेपालले टस जितेपछि ब्याटिङमा आएको पपुवा न्यु गिनीले ३० ओभरमा ९७ रन बनाउँदा ४ विकेट गुमाइसकेको छ । दुबई अन्तर्राष्ट्रिय क्रिकेट रंगशालामा नेपाली बलरहरूले सुरुआतदेखि कसिलो बलिङ प्रदर्शन गरे । जसका कारण पपुवा न्यु गिनीले खुलेर खेल्न सकेको छैन । तेस्रो ओभरमै करण केसीले टोनी उरालाई ६ रनमा विकेटकिपर विनोद भण्डारीबाट क्याच गराएपछि पपुवा न्यु गिनी दबाबमा परेको थियो । करणका नयाँ बल जोडी सोमपाल कामीले लेगा सिएकालाई २० रनमा आउट गरे । चार्ल्स अमिनीले १३ रन बनाए । उनी दिपेन्द्रसिंह ऐरीको सिकार भए । आरिफ शेखले रिलेय हेकुरेलाई १ रनमा बोल्ड गरे । कप्तान असाद भाला ८५ बलमा ३८ र सेसे बाउ २२ बलमा १३ रन बनाएर खेलिरहेका छन् । नेपालबाट आसिफ शेखलाई टिम फिर्ता ल्याइएको छ भने भिम सार्कीलाई एकदिवसीय अन्तर्राष्ट्रियमा डेब्यु गर्न दिइएको छ । उनीहरूलाई ज्ञानेन्द्र मल्ल र विक्रम सोबको स्थानमा ल्याइएको छ । ज्ञानेन्द्र र कप्तान सन्दीप लामिछानेले नेपालले खेलेको यसअघिका सबै १९ एकदिवसीय अन्तर्राष्ट्रिय म्याच खेल्दै आएका थिए । ज्ञानेन्द्र मल्ल नेपालबाट एकदिवसीय अन्तर्राष्ट्रियमा सर्वाधिक रन बनाउने खेलाडी भए पनि पछिल्ला खेलहरूमा उनको ब्याट राम्रोसँग खुल्न सकेको थिएन । यूएई भ्रमणमा नेपाल र पपुवा न्यु गिनी दुवैको यो अन्तिम खेल हो । नेपालले आफ्नो पहिलो खेलमा पपुवा न्यु गिनीलाई पराजित गरेको थियो । तर फितलो ब्याटिङ गरेको नेपालले यूएईसँगको दुवै खेलमा पराजय भोगेको थियो ।पपुवा न्यु गिनीले अघिल्लो खेलमा घरेलु टोली यूएईलाई स्तब्ध पार्दै लगातार १८ खेलको पराजय यात्रा टुंगाएको थियो । त्यसअघिका दुई खेलमा टोली नेपाल र यूएईसँग पराजित भएको थियो । 